RÅDETS RESOLUTION af 27. juni 1997 om vedvarende energikilder (97/C 210/01)

RÅDET FOR DEN EUROPÆISKE UNION,

som henviser til Rådets resolution af 8. juli 1996 om hvidbogen »En energipolitik for Den Europæiske Union« (1), hvori det hedder, at fremme af nye og vedvarende energikilder kan yde et værdifuldt bidrag til et sikrere og sundere miljø og sammen med udviklingen af indenlandske energikilder medvirke til at gøre Fællesskabet mindre afhængigt af energiforsyninger fra tredjelande samt bidrage til økonomisk vækst og nye arbejdspladser;

som henviser til Rådets konklusioner af 3. december 1996 vedrørende »Klimaændringer - energiaspektet«, hvori det hedder, at energipolitik på europæisk plan skal yde et aktivt bidrag til arbejdet vedrørende klimaændringer, og at energisektoren hurtigst muligt bør gå aktivt ind i formuleringen af relevante politikker, herunder initiativer vedrørende vedvarende energi;

som henviser til hvidbogen om vækst, konkurrenceevne og beskæftigelse, hvori det fastslås, at rene teknologier er en nøgle til fremtidig økonomisk velstand, og at det er vigtigt at gøre brug af økonomiske foranstaltninger og incitamenter og/eller fiskale instrumenter, hvor det er relevant, for at tage højde for eksternaliteter, navnlig miljøeksternaliteter, og således forbedre de vedvarende energikilders konkurrencemæssige stilling over for andre energikilder;

som henviser til fjerde rammeprogramm for Det Europæiske Fællesskabs indsats inden for forskning, teknologisk udvikling og demonstrationsaktioner (2) og programmerne Joule (3), Thermie (4) og Altener (5);

som henviser til Europa-Parlamentets beslutning af 4. juli 1996, som understreger betydningen af, at der udformes en fællesskabsstrategi inden for vedvarende energi (6), og

som henviser til grønbogen »Mod en fællesskabsstrategi - Fremtidens energi: vedvarende energi«, hvori det påpeges, at der er et stort potentiel for vedvarende energikilder, hvori der angives en række hindringer for konkurrencedygtigheden på kort sigt, som kan overvindes, og hvori der som vejledende målsætning foreslås en fordobling af de vedvarende energikilders samlede andel af Fællesskabets energimiks inden år 2010,

1) BEKRÆFTER, at udvikling af vedvarende energikilder er et vigtigt element i energisektorens bidrag til:

- at nå frem til en bæredygtig økonomisk vækst, idet vedvarende energikilder bidrager til begrænsningen af drivhusgasser og til bekæmpelsen af klimaændringer

- energiforsyningssikkerheden

- at udvikle en stærk europæisk industriel base for vedvarende energi, som er konkurrencedygtig på verdensmarkedet

- jobskabelse og regionaludvikling under hensyntagen til de vedvarende energikilders konkurrencedygtighed på energimarkedet

- at styrke den økonomiske struktur i regioner i den yderste periferi og meget isolerede regioner for at bidrage til økonomisk og social samhørighed.

2) BEKRÆFTER, at målet bør være at fastlægge en strategi, som på lang sigt vil føre til, at konkurrencedygtigheden øges, og at vedvarende energi tegner sig for en væsentlig markedsandel, da denne energi er af stor vigtighed for opnåelse af en bæredygtig økonomisk vækst. Medlemsstaterne og Fællesskabet bør opstille vejledende målsætninger som en rettesnor for denne andel på mellemlang (2010) og lang sigt (2020) og for måling af fremskridtene. Grønbogens vejledende mål om en fordobling af de vedvarende energikilders samlede markedsandel i Fællesskabet inden 2010 er en ambitiøs målsætning, der vil kunne være en nyttig rettesnor for en øget indsats både på fællesskabsplan og medlemsstatsplan.

3) MÆRKER SIG, at det som led i liberaliseringen af energimarkederne er nødvendigt, at der i medlemsstaterne og - under hensyn til subsidiaritetsprincippet - på fællesskabsplan føres en aktiv offentlig politik for at forbedre de vedvarende energiers konkurrenceevne.

4) ER AF DEN OPFATTELSE, at der på følgende områder findes vigtige elementer med en væsentlig fællesskabsdimension, der skal anvendes pragmatisk i overensstemmelse med de teknologiske fremskridt:

- forskning, teknologisk udvikling og demonstration (nr. 5)

- markedsvilkår (nr. 6, 7 og 8)

- aktioner, som skal øge forbrugeroplysningen og forbrugernes tillid (nr. 6 og 9)

- samordning og overvågning (nr. 10).

5) FINDER, at det inden for forskning, teknologisk udvikling og demonstration er nødvendigt at engagere sig stærkt i og fortsætte fjerde rammeprogram og at yde tilstrækkelig støtte til vedvarende energikilder i femte rammeprogram.

UNDERSTREGER, at det er vigtigt, at der gøres en national indsats på forsknings-, udviklings- og demonstrationsområdet med hensyn til at indføre vedvarende energi i medlemsstaterne.

6) BEKRÆFTER, at harmoniseringen af standarder for vedvarende energikilder i Fællesskabet vil tjene det dobbelte formål at lette indførelsen af nye teknologier på det indre marked og fremme tilliden til disse.

OPFORDRER de kompetente standardiseringsmyndigheder i Fælleskabet til at fortsætte deres arbejde på dette område.

7) FINDER, at der for at fremme markedet for vedvarende energikilder vil kunne indføres passende reguleringsforanstaltninger, der tilskynder markedsdeltagerne til at købe energi, som er fremstillet af vedvarende energikilder.

8) MINDER OM, at der i overensstemmelse med fællesskabsrammebestemmelserne for statsstøtte til miljøbeskyttelse (7) og som følge af, at udvikling af vedvarende energikilder prioriteres særlig højt i Fællesskabet, kan gives tilladelse til investeringsstøtte til disse energikilder, hvor det er relevant, også når støtten overstiger det generelle støtteniveau i disse rammebestemmelser, og at sådanne foranstaltningers gavnlige virkninger på miljøet skal opveje de konkurrencefordrejende virkninger.

9) ER AF DEN OPFATTELSE, at formidling af oplysninger vil øge tilliden til markedet og bevidstheden om vedvarende energikilder, så forbrugerne kan foretage informerede valg.

Aktioner med henblik på at øge kundernes valg af vedvarende energikilder kan vise sig at være vigtige for udviklingen af bæredygtig energi. Som et forslag til aktioner på dette område kan energiforsyningsselskaber ved hjælp af særlige takster give kunderne mulighed for at købe elektricitet, der er fremstillet af vedvarende energikilder.

10) ER AF DEN OPFATTELSE, at optimal anvendelse af tilgængelige ressourcer forudsætter god koordination og overvågning af fremskridt og styrkelse af koordinationen i Kommissionens tjenestegrene og mellem medlemsstaterne. Forskellige politikker og programmer inden for forskellige områder må tages med i betragtning, således at de udgør en samlet og gensidigt forstærkende strategi.

11) HILSER Kommissionens fremlæggelse af grønbogen velkommen og OPFORDRER Kommissionen til at udforme en omfattende strategi med henblik på fremme af vedvarende energikilder på grundlag af de ovenfor skitserede principper.

(1) EFT nr. C 224 af 1. 8. 1996, s. 1.

(2) EFT nr. L 126 af 18. 5. 1994, s. 1. Afgørelsen er ændret ved afgørelse nr. 616/96/EF (EFT nr. L 86 af 4. 4. 1996, s. 69).

(3) EFT nr. L 98 af 11. 4. 1989, s. 13.

(4) EFT nr. L 185 af 17. 7. 1990, s. 1.

(5) EFT nr. L 235 af 18. 9. 1993, s. 41.

(6) EFT nr. C 211 af 22. 7. 1996, s. 27.

(7) EFT nr. C 72 af 10. 3. 1994, s. 3.